ΣΥΛΛΟΓΟΣ ΕΡΓΑΖΟΜΕΝΩΝ ΣΑΜΟΣ 24/11/2019

ΓΕΝΙΚΟΥ ΝΟΣΟΚΟΜΕΙΟΥ ΣΑΜΟΥ

ΑΝΑΚΟΙΝΩΣΗ

Το Δ.Σ. του Συλλόγου Εργαζομένων του Γενικού Νοσοκομείου Σάμου, καλεί όλους τους Υγειονομικούς και όλο το Σαμιακό λαό στη συγκέντρωση-συναυλία που διοργανώνει το Εργατικό Κέντρο Σάμου την Τετάρτη 27 Νοεμβρίου στις 6 το απόγευμα στο αμφιθέατρο της Περιφέρειας Σάμου.

Στο πλαίσιο Παναιγιακής ημέρας δράσης για το Μεταναστευτικό-Προσφυγικό.

Να κλείσει τώρα το HOTSPOT και να μην γίνει κανένα άλλο. Απεγκλωβισμός προσφύγων και μεταναστών από το νησί και την χώρα.

* Να καταργηθεί τώρα η απαράδεκτη συμφωνία Ε.Ε.-Τουρκίας-Ελλάδας που εγκλωβίζει πρόσφυγες και μετανάστες στα νησιά παρά την θέλησή τους, διαμορφώνοντας μια κατάσταση τραγική για τους ίδιους, αλλά και τους κατοίκους του νησιού μας.
* Να γίνουν προσλήψεις μόνιμου προσωπικού στις υπηρεσίες ασύλου, αλλά και σε όλες τις δομές που υπάρχουν στα νησιά.
* Να απλοποιηθούν όλες οι διαδικασίες και να χορηγούνται τα απαραίτητα ταξιδιωτικά έγγραφα στους πρόσφυγες και μετανάστες, ώστε να φτάσουν στις χώρες που επιθυμούν.
* Να στελεχωθεί τώρα με μόνιμο προσωπικό το Νοσοκομείο της Σάμου.
* Να υπάρχει στελεχωμένο και εξοπλισμένο ιατρείο μέσα στο HOTSPOT για το χρονικό διάστημα που παραμένουν εδώ.

Να υπάρχει από το Υπουργείο Υγείας το ΚΕΛΠΝΟ και το Νοσοκομείο Σάμου σχέδιο για την διαχείριση όλων όσων φτάνουν στο Νοσοκομείο αναζητώντας Υπηρεσίες Υγείας.

* Να υπάρχει όλο το 24ωρο φυσική παρουσία πιστοποιημένων διερμηνέων μέσα στο Νοσοκομείο.
* Να εξασφαλιστούν ανθρώπινες συνθήκες διαβίωσης για πρόσφυγες και μετανάστες για όσο καιρό παραμένουν στο νησί. Να υπάρξει ιδιαίτερη μέριμνα και φροντίδα για τα ασυνόδευτα παιδιά.

Το Δ.Σ. του συλλόγου